CHO แจงเหตุเพลิงไหม้สำนักงานใหญ่ไม่กระทบการดำเนินงาน เสียหายแค่ 2,000 บาท
CHO แจงเหตุเพลิงไหม้สำนักงานใหญ่ไม่กระทบการดำเนินงาน เสียหายแค่ 2,000 บาท
7 มี.ค. 2562

บริษัท ช ทวี จำกัด (มหาชน) หรือ CHO ระบุว่า สืบเนื่องจากกรณีที่วานนี้ (6 มี.ค.) เวลาประมาณ 14.00 น. ได้เกิดเหตุไฟไหม้พื้นที่เก็บขยะที่อยู่บริเวณด้านหลังสำนักงานใหญ่ของบริษัท ที่จังหวัดขอนแก่น ซึ่งสามารถควบคุมเพลิงได้ โดยเพลิงได้ดับลงเวลาประมาณ 14.45 น. สาเหตุเกิดจากถังสีใช้แล้วที่อยู่ใกล้เคียงกับกองเก็บขยะของบริษัทที่เตรียมส่งให้บริษัทรับจ้างจัดเก็บขยะนำไปกำจัด เกิดประกายไฟจากความร้อนของอากาศทำให้ไฟไหม้บริเวณพื้นที่เก็บขยะดังกล่าว โดยไม่ได้ลุกลามไปยังบริเวณสำคัญอื่นๆ
ทั้งนี้ บริษัทได้ประเมินมูลค่าความเสียหายจากไฟไหม้ โคมไฟและหลอดไฟฟ้าที่อยู่บริเวณรั้วของบริษัท 1 จุด มูลค่าความเสียหายทั้งสิ้นประมาณ 2,000 บาท (สองพันบาท)
โดยเหตุการณ์ไฟไหม้ดังกล่าวไม่ส่งผลกระทบต่อโรงงาน เครื่องมือ อุปกรณ์ บุคลากร และชุมชนรอบข้างบริษัทและบริษัทย่อย สามารถดำเนินงานได้ตามปกติ อย่างไรก็ตาม บริษัทจะติดต่อหน่วยงานภาครัฐที่เกี่ยวข้องเข้ามาร่วมประเมินผลกระทบด้านสิ่งแวดล้อมเพิ่มเติมเพื่อความปลอดภัยด้านชีวอนามัยของบุคลากรในโรงงานและผู้อยู่อาศัยในชุมชนใกล้เคียงโดยรอบตามจิตสำนึกต่อสังคมและสิ่งแวดล้อมในลำดับต่อไป